C 320/47

Oznámenie týkajúce sa rozhodnutia orgánu Svetovej obchodnej organizácie na urovnávanie sporov, pokiaľ ide o ochranné opatrenie uplatniteľné na dovoz určitých výrobkov z ocele do Únie

(2022/C 320/21)

Orgán WTO na urovnávanie sporov (ďalej len „DSB“ z angl. Dispute Settlement Body) prijal 31. mája 2022 správu poroty v spore, ktorý predložilo Turecko, DS595 Ochranné opatrenia Európskej únie na určité výrobky z ocele (1). Porota v správe usúdila, že vysvetlenia a odôvodnenie, ktoré EÚ poskytla v súvislosti s niektorými aspektmi svojho pôvodného opatrenia, nespĺňajú požiadavky Dohody o založení Svetovej obchodnej organizácie (ďalej len „Dohoda o založení WTO“).

Účelom tohto oznámenia je informovať zainteresované strany, že Komisia vykoná odporúčanie a rozhodnutie DSB. Na tento účel Komisia vyzýva zainteresované strany, aby predložili pripomienky. EÚ vykoná opatrenie tak, že ochranné opatrenie na určité výrobky z ocele uvedie do súladu s Dohodou WTO o ochranných opatreniach a GATT z roku 1994, pokiaľ ide o prípady, v súvislosti s ktorými porota WTO dospela k záveru, že ochranné opatrenie EÚ nie je v súlade s uvedenými dohodami. Zistenia poroty týkajúce sa nezrovnalostí sa týkali dvoch právnych bodov podľa článku XIX ods. 1 písm. a) dohody GATT z roku 1994 a dvoch prvkov jedného právneho bodu podľa článku 4 ods. 1 písm. b) Dohody WTO o ochranných opatreniach.

Pokiaľ ide o článok XIX ods. 1 písm. a) dohody GATT z roku 1994, pôvodné ochranné opatrenie dostatočne nevysvetľovalo, ako v dôsledku zisteného nepredvídaného vývoja došlo k zvýšeniu dovozu. V opatrení sa takisto neidentifikovali povinnosti podľa GATT, ktorých účinok viedol k zvýšeniu dovozu.

Pokiaľ ide o článok 4 ods. 1 písm. b) Dohody WTO o ochranných opatreniach, porota zistila, že dva hlavné prvky na určenie hrozby vážnej ujmy neboli „založené na skutočnostiach“: po prvé, zistenie, že domáce výrobné odvetvie je „krehké a zraniteľné“ napriek tomu, že sa jeho výkonnosť zlepšila, a po druhé, zistenie, že ďalšie zvýšenie objemu dovozu v budúcnosti by spôsobilo vážnu ujmu domácemu výrobnému odvetviu.

Na účely vykonávania má Komisia v úmysle rozšíriť vykonávacie nariadenie (EÚ) 2019/159 (2), pokiaľ ide o uvedené body. Zainteresované strany sa preto vyzývajú, aby predložili pripomienky výlučne k uvedeným bodom.

Zistenia poroty týkajúce sa uvedených aspektov možno nájsť v oddiele 7.3.2.3 správy poroty, pokiaľ ide o prepojenie medzi zvýšením dovozu a nepredvídaným vývojom; v oddiele 7.4 správy poroty, pokiaľ ide o účinky povinností, a v oddiele 7.6.2 správy poroty, pokiaľ ide o hrozbu vážnej ujmy.

1 Postup

Vzhľadom na uvedené skutočnosti Komisia týmto opätovne otvára pôvodné ochranné prešetrovanie v čase, keď sú vzhľadom na zistenia poroty potrebné ďalšie objasnenia. Relevantný bod je tesne pred prijatím konečného ochranného opatrenia.

1.1 Písomné podania

Zainteresované strany, ktoré sa chcú zúčastniť na konaní, sa týmto vyzývajú, aby Komisii oznámili svoje stanoviská, predložili informácie a poskytli podporné dôkazy. Tieto informácie a podporné dôkazy musia byť Komisii doručené do 21 dní odo dňa uverejnenia tohto oznámenia v Úradnom vestníku (3).

1.2 Predkladanie informácií a predĺženie lehôt určených v tomto oznámení

Pravidlom je, že zainteresované strany môžu predkladať informácie len v časových rámcoch určených v tomto oznámení. O akékoľvek predĺženie lehôt stanovených v tomto oznámení možno žiadať len za výnimočných okolností a povolí sa len v riadne odôvodnených prípadoch. Riadne odôvodnené výnimočné predĺženie lehôt na podania je spravidla obmedzené na tri dodatočné dni.

Zainteresované strany sa vyzývajú, aby neposkytovali ďalšie informácie mimo lehôt stanovených v tomto oznámení alebo akejkoľvek ďalšej komunikácii zaslanej Komisiou. Aby bolo možné riadne a včas ukončiť prešetrovanie, všetky podania, námietky či akékoľvek ďalšie písomné dokumenty, pri ktorých sa nedodržia lehoty určené Komisiou, sa nemusia brať do úvahy.

1.3 Pokyny týkajúce sa písomných podaní a korešpondencie

Na informácie predkladané Komisii na účely konania na ochranu obchodu sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa Komisii výslovne povoľuje, že: a) môže používať dané informácie a údaje na účely tohto konania na ochranu obchodu a b) dané informácie a/alebo údaje môže poskytnúť zainteresovaným stranám tohto prešetrovania, a to vo forme, ktorá im umožní uplatniť ich práva na obhajobu.

Všetky písomné podania, ktoré zainteresované strany poskytujú ako dôverné, sa označia ako Sensitive (4). Strany, ktoré predkladajú informácie v priebehu tohto prešetrovania, sa vyzývajú, aby odôvodnili svoju žiadosť o dôverné zaobchádzanie.

Od zainteresovaných strán, ktoré poskytujú informácie označené ako Sensitive, sa požaduje, aby v súlade s článkom 8 nariadenia (EÚ) 2015/478 (5) a článkom 5 nariadenia (EÚ) 2015/755 (6) predložili súhrn týchto informácií, ktorý nemá dôverný charakter a ktorý sa označí ako For inspection by interested parties. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií a Komisii musí byť doručený súčasne s verziou označenou ako Sensitive.

Ak strana, ktorá poskytuje dôverné informácie, nepreukáže dostatočný dôvod na žiadosť o dôverné zaobchádzanie alebo nepredloží súhrn týchto informácií, ktorý nemá dôverný charakter, v požadovanom formáte a kvalite, Komisia takéto informácie nemusí vziať do úvahy.

Zainteresovaným stranám sa dôrazne odporúča, aby všetky písomné podania a žiadosti vrátane naskenovaných splnomocnení, ak je to vhodné, predkladali cez platformu TRON.tdi (https://tron.trade.ec.europa.eu/tron/TDI).

Použitím platformy TRON.tdi alebo e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod: https://trade.ec.europa.eu/doclib/docs/2014/june/tradoc_152582.pdf.

Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom platformy TRON.tdi alebo e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom platformy TRON.tdi, nájdu zainteresované strany v už spomínaných pokynoch o komunikácii so zainteresovanými stranami.

Adresa Komisie na účely korešpondencie:

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

E-mailová adresa TRADE-SAFE009-REVIEW@ec.europa.eu

2 Možnosť vypočutia útvarmi Komisie vykonávajúcimi prešetrovanie

Útvary Komisie vykonávajúce prešetrovanie môžu vypočuť zainteresované strany za predpokladu, že je skutočne pravdepodobné, že výsledok opätovného otvorenia pôvodného ochranného prešetrovania bude mať na tieto strany vplyv, a existujú osobitné dôvody na to, aby boli vypočuté ústne. Každá žiadosť o vypočutie by mala byť podaná písomne a mali by sa v nej uvádzať dôvody žiadosti. Žiadosť o vypočutie vo veciach týkajúcich sa začatia tohto prešetrovania sa musí predložiť do 21 dní odo dňa uverejnenia tohto oznámenia v Úradnom vestníku Európskej únie.

3 Úradník pre vypočutie

Úradník pre vypočutie je prostredníkom medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a akékoľvek iné žiadosti týkajúce sa práva zainteresovaných strán a tretích strán na obhajobu, ktoré sa môžu vyskytnúť počas konania.

Zainteresované strany sa môžu obrátiť na úradníka pre vypočutie. Jeho intervencia sa v zásade obmedzuje na otázky, ktoré sa vyskytli počas súčasného revízneho prešetrovania.

Žiadosť o intervenciu úradníka pre vypočutie by sa mala predložiť písomne a mali by sa v nej uviesť dôvody žiadosti. Zainteresované strany sa vyzývajú, aby dodržiavali časové rámce stanovené v bode 1.1 tohto oznámenia, pokiaľ ide o žiadosti o intervenciu úradníka pre vypočutie. Ak sa takéto žiadosti predložia mimo príslušných časových rámcov, úradník pre vypočutie môže preskúmať aj dôvody takéhoto oneskorenia, a to s náležitým ohľadom na záujmy dobrej správy vecí verejných a včasné ukončenie prešetrovania.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle GR pre obchod: http://ec.europa.eu/trade/trade-policy-and-you/contacts/hearing-officer/.

4 Spracovanie osobných údajov

So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (7).

Oznámenie o ochrane údajov, ktorým sa všetky fyzické osoby informujú o spracúvaní osobných údajov v rámci činností Komisie v oblasti ochrany obchodu, je dostupné na webovom sídle GR pre obchod: http://trade.ec.europa.eu/doclib/html/157639.htm.

(1) Správa poroty je dostupná na adrese: https://docs.wto.org/dol2fe/Pages/SS/directdoc.aspx?filename=q:/WT/DS/595R.pdf&Open=True.

(2) Vykonávacie nariadenie Komisie (EÚ) 2019/159 z 31. januára 2019, ktorým sa ukladajú konečné ochranné opatrenia týkajúce sa dovozu určitých výrobkov z ocele (Ú. v. EÚ L 31, 1.2.2019, s. 27).

(3) Nariadenie Rady (EHS, EURATOM) č. 1182/71 z 3. júna 1971, ktorým sa stanovujú pravidlá pre lehoty, dátumy a termíny (Ú. v. ES L 124, 8.6.1971, s. 1).

(4) Dokument označený ako Sensitive je dokument, ktorý sa považuje za dôverný v zmysle článku 8 nariadenia (EÚ) 2015/478, článku 5 nariadenia (EÚ) 2015/755 a článku 3 ods. 2 Dohody WTO ochranných opatreniach. Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(5) Ú. v. EÚ L83, 27.3.2015, p.16.

(6) Ú. v. EÚ L123, 19.5.2015, s. 33.

(7) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).